เอดีบีหั่นจีดีพีไทย
ธนาคารเพื่อการพัฒนาเอเชีย (เอดีบี) ปรับลดประมาณการเศรษฐกิจปีนี้ลงจากเดิม 5.5% เหลือ 5.2% และปีหน้าปรับลดจาก 5.5% เหลือ 5%
7 ต.ค. 2555

ธนาคารเพื่อการพัฒนาเอเชีย (เอดีบี) ปรับลดประมาณการเศรษฐกิจปีนี้ลงจากเดิม 5.5% เหลือ 5.2% และปีหน้าปรับลดจาก 5.5% เหลือ 5% 
เพราะประเมินว่าการส่งออกของไทยจะชะลอตัวจากผลกระทบของเศรษฐกิจโลก แต่การบริโภคและลงทุนภาคเอกชนจะเป็นปัจจัยสำคัญที่สนับสนุนให้เศรษฐกิจเติบโตต่อเนื่อง ในช่วง 2 ปีนี้
เอดีบียังมองว่า แม้รัฐบาลไทยมีแผนกู้เงินจำนวนมาก แต่เชื่อว่าระดับหนี้สาธารณะต่อจีดีพีจะไม่เกิน 50% ในช่วง 3 ปีข้างหน้า เนื่องจากการก่อหนี้ของรัฐบาลจากนี้ส่วนใหญ่เป็นการลงทุน ไม่ใช่กระตุ้นการบริโภคเหมือนนโยบายรถยนต์คันแรกและบ้านหลังแรก ซึ่งเป็นแนวโน้มเดียวกับภูมิภาคเอเชียที่รัฐบาลประเทศต่างๆ เร่งขยายลงทุนเพื่อกระตุ้นเศรษฐกิจทดแทนการส่งออกที่ลดลง




 
กรมบัญชีกลางเตรียมของบประมาณประจำปี 2556 เพิ่มเติมจากคณะรัฐมนตรี (ครม.) เพื่อใช้ในการจ่ายคืนเงินให้ผู้ซื้อรถยนต์คันแรก ตามนโยบายของรัฐบาล โดยขณะนี้กรมสรรพสามิตแจ้งยอดผู้มาใช้สิทธิขอคืนเงินรถคันแรก 1.8 หมื่นล้านบาท แต่กรมบัญชีกลางมีงบประมาณเพียง 7,500 ล้านบาท ซึ่งคาดว่าจะจ่ายคืนให้กับผู้ซื้อรถคันแรกได้เพียง 3 เดือนเท่านั้น 
ส่วนประเด็นที่นักวิชาการคัดค้านการจำนำข้าวก็เริ่มบานปลาย เมื่อ วีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ระบุว่า รัฐบาลอาจจะพังเพราะโครงการนี้ ซึ่งได้เตือนนายกรัฐมนตรีและ รมว.คลัง แล้ว อย่างไรก็ตาม นายกรัฐมนตรี ยืนยันว่า จะดำเนินนโยบายนี้ต่อไป เพราะต้องการช่วยเกษตรกรให้มีรายได้สูงขึ้น
ด้านธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า กระทรวงพาณิชย์เริ่มคืนเงินจากการขายข้าวในฤดูกาลปี 2554/2555 ให้ ธ.ก.ส.รวม 3.4 หมื่นล้านบาท ทำให้ ธ.ก.ส.มีเงินหมุนเวียนในการเปิดรับจำนำข้าวเปลือกนาปีฤดูกาลผลิตปี 2555/2556 ซึ่งคาดว่าจะมีข้าวเข้าโครงการจำนวน 15 ล้านตัน วงเงิน 2.4 แสนล้านบาท
ส่วนแผนการแก้ปัญหาเอ็นพีแอลของธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) คณะกรรมการฟื้นฟูฯ ได้กำหนด 3 แนวทางหลัก คือ ปรับโครงสร้างหนี้ ฟื้นฟูกิจการ หรือบางรายมีสถานะดีจะเปิดให้ซื้อหนี้คืน แต่ถ้ารายใดเจรจาไม่ได้ต้องเข้าสู่กระบวนการศาลเพื่อฟ้องร้องบังคับคดี นำทรัพย์สินขายทอดตลาด ตั้งเป้าหมาย 3 ปี แก้หนี้เอ็นพีแอลให้ได้ทั้งหมด จากสิ้นเดือน ส.ค. ยอดเอ็นพีแอลอยู่ที่ 2.2 หมื่นล้านบาท
คณะกรรมการวิจัยแห่งชาติและสถาบันวิจัยเพื่อการพัฒนาประเทศไทย (ทีดีอาร์ไอ) มีมติแต่งตั้งให้ สมเกียรติ ตั้งกิจวานิชย์ ขึ้นเป็นประธานสถาบันทีดีอาร์ไอ และมีผลอย่างเป็นทางการในวันที่ 1 ต.ค.นี้ หลังจากที่ นิพนธ์ พัวพงศกร ดำรงตำแหน่งครบวาระ 4 ปี และไม่ขอต่อวาระประธานอีก 
ตลาดหุ้นรอบสัปดาห์ที่ผ่านมา ดัชนีค่อยๆ แกว่งตัวขึ้น สลับแรงขายทำกำไรของนักลงทุน แต่โดยรวมตลาดยังได้แรงหนุนจากเม็ดเงินลงทุนของต่างชาติ ส่งผลให้ดัชนียืนเหนือระดับ 1,300 จุดได้ โดยดัชนีปิดตลาดเมื่อวันศุกร์ที่ 5 ต.ค.ที่ผ่านมา อยู่ที่ระดับ 1,311.35 จุด เพิ่มขึ้น 0.97% จากสัปดาห์ก่อน มูลค่าการซื้อขายเฉลี่ยต่อวันลดลง 7.79% จากสัปดาห์ก่อน มาอยู่ที่ 36,835.07 ล้านบาท
นักลงทุนยังคงเน้นลงทุนหุ้นในกลุ่มที่เกี่ยวข้องกับการบริโภคภายในประเทศ ก่อนที่หุ้นกลุ่มพลังงานจะได้รับอานิสงส์จากราคาน้ำมันที่ปรับขึ้นท่ามกลางความตึงเครียดระหว่างตุรกีและซีเรีย รวมถึงตัวเลขการจ้างงานของสหรัฐที่ออกมาดีที่หนุนบรรยากาศการลงทุนในวันสุดท้ายของสัปดาห์
&amp;&lt;2288;